ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2776/98

υποβολή: Johanna Maij-Weggen (PPE) προς την Επιτροπή

(14 Σεπτεμβρίου 1998)

Θέμα: Η φυλάκιση του κ. Petrus Hariyanto στην Ινδονησία

Η Διεθνής Αμνηστία εφιστά την προσοχή στην περίπτωση του κ. Petrus Hariyanto, ινδονησίου σπουδαστή, ο οποίος εκτίει ποινή οκταετούς φυλάκισης στη φυλακή του Cipinang (Τζακάρτα), επειδή υπήρξε συνιδρυτής του πολιτικού κόμματος PRD.

Από ό,τι γνωρίζουμε, ο κ. Petrus Hariyanto ουδέποτε χρησιμοποίησε βία ούτε προέτρεψε σε αυτήν.

Μπορεί η Επιτροπή να επέμβει ενώπιον των ινδονησιακών αρχών ζητώντας την ελευθέρωση του εν λόγω πολιτικού κρατουμένου, στο πλαίσιο του εκδημοκρατισμού της κυβέρνησης;

Απάντηση του κυρίουMarín εξ ονόματος της Επιτροπής

(16 Οκτωβρίου 1998)

Η Επιτροπή κάνει τακτικά εκκλήσεις προς τις ινδονησιακές αρχές για την απελευθέρωση όλων των πολιτικών κρατουμένων στην Ινδονησία και θα συνεχίσει να το πράττει. Έως τώρα, μόνο ένας περιορισμένος αριθμός έχει απαλευθερωθεί, ενώ πολλοί εξακολουθούν να παραμένουν στις φυλακές.

Ο Petrus Hariyanto, ένας από τους αρχηγούς του πολιτικού κόμματος PRD, καταδικάσθηκε το 1997 σε οκτώ χρόνια φυλάκιση σύμφωνα με το νόμο κατά των υπονομεύσεων. Μολονότι το PRD δεν είναι πια ένα απαγορευμένο κόμμα, ο κύριος Hariyanto και οι λοιποί φυλακισμένοι αρχηγοί του PRD δεν έχουν ακόμα απελευθερωθεί.

Η Επιτροπή θα εξακολουθήσει να περιλαμβάνει τον Petrus Hariyanto στον κατάλογο μεταξύ των πολιτικών κρατουμένων για των οποίων την απελευθέρωση έχει πιεσθεί η ινδονησιακή κυβέρνηση.
ΓΡΑΠΤΗ ΕΡΩΤΗΣΗ E-2210/98

υποβολή: Klaus-Heiner Lehne (PPE) προς την Επιτροπή

(16 Ιουλίου 1998)

Θέμα: Χορήγηση πιστώσεων στην Ιταλία

Αληθεύει ότι κατά τα έτη 1991, 1992 ή 1993 χορηγήθηκαν κοινοτικές πιστώσεις με σκοπό την ανακαίνιση αγροτικών κατοικιών και την μετατροπή τους σε εξοχικές κατοικίες, στην περιφέρεια Umbrien της Ιταλίας, κοντά στo Umbertide;

Εάν ναι, αληθεύει ότι αυτές οι κοινοτικές πιστώσεις για την ανακαίνιση των αγροτικών/ εξοχικών κατοικιών, ανέρχονται σε 6 δισεκατομμύρια λιρέτες Ιταλίας περίπου;

Εάν ναι, ισχύει το γεγονός ότι αυτές οι κατοικίες δεν έχουν ενοικιαστεί ποτέ, και ότι εξακολουθούν να ευρίσκονται στην προτέρα τους κατάσταση;

Απάντηση του κ. Fischler εξ ονόματος της Επιτροπής

(28 Σεπτεμβρίου 1998)

Το επιχειρησιακό πρόγραμμα για την ανάπτυξη των αγροτικών περιοχών στο πλαίσιο του στόχου 5β της περιφέρειας Umbria για την περίοδο 1991-1993 προβλέπει, μεταξύ άλλων, τη συγχρηματοδότηση επενδύσεων με στόχο την ανακαίνιση, για τουριστικούς σκοπούς, κτιρίων ειδικής πολιτιστικής αξίας, τα οποία έχουν υποστεί φθορές λόγω της μη χρήσης τους.

Η εφαρμογή του προγράμματος υπάγεται στην αρμοδιότητα της περιφέρειας Umbria. Βάσει των στοιχείων που διαβιβάστηκαν από την περιφέρεια, 3 έργα του προαναφερόμενου είδους συγχρηματοδοτήθηκαν στην κοινότητα Umbertide στο πλαίσιο του προγράμματος του στόχου 5β κατά την περίοδο 1991-1993, για συνολική δημόσια συνδρομή 379 εκατ. λιρών εκ των οποίων το 50 % έχει αναλάβει το Ευρωπαϊκό Ταμείο Περιφερειακής Ανάπτυξης (ΕΤΠΑ).

Η περιφερειακή αρχή πραγματοποίησε για τα 3 έργα, επιτόπιο έλεγχο της εκτέλεσης των εργασιών και της κανονικότητάς τους. Η χορήγηση της ενίσχυσης εξαρτάται αυστηρά από την υποχρέωση του προορισμού του κτιρίου σε τουριστικές δραστηριότητες επί 10 έτη επί ποινή ανάκλησης της χρηματοδότησης. Στο πλαίσιο της συνεργασίας, η Επιτροπή θα καλέσει την περιφέρεια Umbria να εξακριβώσει την τήρηση του εν λόγω όρου από τον οποίο εξαρτάται η κοινοτική συνδρομή.
ΓΡΑΠΤΗ ΕΡΩΤΗΣΗ E-2514/98

υποβολή: Gianni Tamino (V) προς την Επιτροπή

(30 Ιουλίου 1998)

Θέμα: Ζημιές που προκλήθηκαν από τον αγωγό μεταφοράς αερίου Βολιβίας-Βραζιλίας

Στην περιοχή του Αμαζονίου, μεταξύ Βολιβίας και Βραζιλίας, κατασκευάζεται ένας μεγάλος αγωγός μεταφοράς αερίου ο οποίος, εκτεινόμενος σε μήκος 3.700 χλμ. και με κόστος που υπερβαίνει τα 2.000 εκατ. δολάρια, αποτελεί το σημαντικότερο ενεργειακό έργο της περιοχής και το τέταρτο σπουδαιότερο στον κόσμο. Σε λιγότερο από δύο χρόνια από τότε που άρχισε η διενέργεια πετρελαιϊκών ερευνών με στόχο την τροφοδότηση του αγωγού αερίου Βολιβίας-Βραζιλίας, στη Βολιβία έχει υποβληθεί πληθώρα καταγγελιών, από τις κοινότητες των ιθαγενών πληθυσμών των περιοχών του Αμαζονίου, οι οποίες αποκαλύπτουν τις υπερβάσεις και τις παραβιάσεις της τοπικής και διεθνούς νομοθεσίας από πλευράς των κατασκευαστριών εταιρειών και καταγγέλλουν, ιδιαιτέρως, τις σοβαρές ζημιές που προκλήθηκαν στην ευαίσθητη οικολογική ισορροπία του δάσους του Αμαζονίου καθώς και στους πόρους των εδαφών όπου ζουν οι ιθαγενείς. Περισσότερες από 20 εταιρείες πετρελαίου συμμετέχουν στο έργο εκμετάλλευσης του βολιβιανού αερίου, μεταξύ των οποίων και ορισμένες ευρωπαϊκές εταιρείες (Shell, Repson, Elf Aquitaine, BP, Total κλπ.).

Γνωρίζει η Επιτροπή το έργο αυτό;

Υπάρχουν και ευρωπαϊκά κονδύλια που προορίζονται για το έργο αυτό;

Δεν πιστεύει η Επιτροπή ότι το συγκεκριμένο έργο, το οποίο πλήττει σε μεγάλο βαθμό τα δικαιώματα των ιθαγενών πληθυσμών και βλάπτει σοβαρά τη διατήρηση ενός τόσο ευαίσθητου περιβάλλοντος όπως εκείνο του Αμαζονίου, είναι αντίθετο με τις αρχές που κατοχυρώνονται στη σύμβαση για τη βιοποικιλότητα και με την πρόσφατη ανακοίνωση της Επιτροπής για το ίδιο θέμα;

Τι μέσα προτίθεται να χρησιμοποιήσει η Επιτροπή ούτως ώστε οι ευρωπαϊκές εταιρείες που αναπτύσσουν δραστηριότητα σε τρίτες χώρες να τηρούν τους κανονισμούς και τα πρότυπα προστασίας του περιβάλλοντος καθώς και τους κώδικες συμπεριφοράς που ενέκριναν τα κράτη μέλη;

Απάντηση του κ. Marín εξ ονόματος της Επιτροπής

(25 Σεπτεμβρίου 1998)

Η Επιτροπή πληροφορήθηκε από διάφορες πηγές τις εξελίξεις όσον αφορά τις περιβαλλοντικές και κοινωνικές επιπτώσεις από την κατασκευή του αγωγού φυσικού αερίου Βολιβίας-Βραζιλίας.

Για το έργο δεν έχουν διατεθεί κοινοτικά κεφάλαια.

Η Επιτροπή συμφωνεί ότι οι κοινοτικές εταιρείες που συμμετέχουν σε αυτές τις δραστηριότητες πρέπει να συνειδητοποιήσουν ότι έχουν υποχρέωση να σέβονται τις συμβάσεις που ισχύουν στον περιβαλλοντικό και τον κοινωνικό τομέα προκειμένου για παρόμοια έργα, είτε αυτά εκτελούνται στην Ευρώπη είτε αλλού.

Η Επιτροπή θα διερευνήσει κατά πόσον μπορεί να ενισχύσει την ικανότητα των βολιβιανών αρχών αφενός να περιορίσουν και να αναστρέψουν την περιβαλλοντική και κοινωνική ζημία και, αφετέρου, να επιβάλουν στις εταιρείες που συμμετέχουν σε ενεργειακά έργα και, ειδικότερα, στην κατασκευή του αγωγού φυσικού αερίου, την τήρηση της ισχύουσας νομοθεσίας.
ΓΡΑΠΤΗ ΕΡΩΤΗΣΗ E-3179/98

υποβολή: Herbert Bösch (PSE) προς την Επιτροπή

(27 Οκτωβρίου 1998)

Θέμα: Κοινωνικές ρήτρες για το PHARE

Το πρόγραμμα PHARE έχει αναπτυχθεί σε μέσο υποστήριξης των χωρών της Κεντρικής και Ανατολικής Ευρώπης στην προοπτική της ένταξής τους στην ΕΕ.

Θα ήταν λοιπόν σημαντικό να διασφαλιστεί ότι κατά την εκτέλεση του εν λόγω προγράμματος οι πιστώσεις θα χρησιμοποιούνται σύμφωνα με την ευρωπαϊκή κοινωνική πολιτική και τα θεμελιώδη κοινωνικά δικαιώματα που καθορίζονται στον Κοινωνικό Χάρτη, με βάση το κοινοτικό κεκτημένο.

Η Επιτροπή παρακαλείται, συνεπώς, να απαντήσει στα ακόλουθα ερωτήματα:

1. Πώς ελέγχεται η τήρηση των θεμελιωδών κοινωνικών δικαιωμάτων κατά τη διάθεση των πιστώσεων του προγράμματος PHARE;

2. Τι ενέργειες προβλέπονται και ποιες διαδικασίες έχουν εφαρμογή σε περιπτώσεις παραβίασης των ανωτέρω δικαιωμάτων;

3. Ανέκυψαν κατά το παρελθόν τέτοιου είδους προβλήματα;

Απάντηση του κ. van den Broek εξ ονόματος της Επιτροπής

(18 Νοεμβρίου 1998)

1. Ένας από τους κύριους στόχους του προγράμματος Phare είναι ο σεβασμός των θεμελιωδών κοινωνικών δικαιωμάτων, τα οποία αποτελούν αναπόσπαστο τμήμα του κεκτημένου. Ως εκ τούτου, στη νέα στρατηγική Phare που αποσκοπεί στην προετοιμασία της προσχώρησης, συμπεριλαμβάνονται όχι μόνον οι τομείς στους οποίους υπάρχουν ρητές ρυθμίσεις σχετικά με το εργατικό δίκαιο, τον κοινωνικό διάλογο, την υγεία και την ασφάλεια στους χώρους εργασίας και τους διακινούμενους εργαζομένους αλλά και οι λιγότερο κωδικοποιημένοι τομείς της ευρωπαϊκής κοινωνικής νομοθεσίας που απορρέει από τον κοινωνικό χάρτη.

Υπάρχουν, επίσης, προγράμματα Phare που αφορούν αποκλειστικά το κοινωνικό κεκτημένο υπό στενή έννοια. Θα πρέπει να αναφερθούν σχετικά οι συντονισμένες ενέργειες για τη μεταρρύθμιση του συστήματος κοινωνικών ασφαλίσεων στις χώρες της Κεντρικής και Ανατολικής Ευρώπης καθώς και τα προγράμματα Lien και Phare για την εταιρική σχέση που παρέχουν ενισχύσεις σε έργα που έχουν αναλάβει μη κυβερνητικές οργανώσεις σχετικά με τις μειονότητες, τις μειονεκτούσες ομάδες και την κοινωνικοοικονομική ανάπτυξη.

Οι εταιρικές σχέσεις για την προσχώρηση καθορίζουν επίσης ως μεσοπρόθεσμη προτεραιότητα την προετοιμασία των ΧΚΑΕ στον τομέα της απασχόλησης και των κοινωνικών θεμάτων. Η χορήγηση πιστώσεων εξαρτάται, μεταξύ άλλων, και από την τήρηση αυτών των προτεραιοτήτων.

2.-3. Η Επιτροπή δεν γνωρίζει κανένα πρόγραμμα Phare ή μεμονωμένο έργο που να παραβιάζει το κοινωνικό κεκτημένο της Κοινότητας. Αν αντιληφθεί ή δεχθεί καταγγελία ότι συμβαίνει κάτι τέτοιο, η Επιτροπή δεν θα διστάσει να διορθώσει την κατάσταση αμέσως μεταχειριζόμενη τα κατάλληλα μέσα.
ΓΡΑΠΤΗ ΕΡΩΤΗΣΗ E-2331/98

υποβολή: John McCartin (PPE) προς την Επιτροπή

(27 Ιουλίου 1998)

Θέμα: Συμφωνίες στο πλαίσιο του ΠΟΕ για εξαγωγές βοείου κρέατος από την ΕΕ

Είναι σε θέση η Επιτροπή να διευκρινίσει εάν η ΕΕ έχει εξαγάγει, κατά τη διάρκεια των τριών τελευταίων ετών, σε αναπτυσσόμενες χώρες ολόκληρη την ποσότητα βοείου κρέατος που δικαιούτο βάσει των συμφωνιών που συνήφθησαν το 1992 στο πλαίσιο του ΠΟΕ και, εάν όχι, ποιές ενέργειες έχουν δρομολογηθεί για την προώθηση των πωλήσεων βοείου κρέατος σε τρίτες χώρες προκειμένου να μειωθούν οι ποσότητες που διατίθενται στην παρέμβαση.

Απάντηση του κ. Fischler εξ ονόματος της Επιτροπής

(8 Σεπτεμβρίου 1998)

Κατά το πρώτο έτος εφαρμογής της γενικής συμφωνίας δασμών και εμπορίου (GATT), 1995/1996 (1 Ιουλίου-30 Ιουνίου) η Κοινότητα μπόρεσε να εξάγει 1,137,000 τόνους βοείου κρέατος με επιστροφές. Το τελικό σύνολο τόνων ήταν, ωστόσο, μόνον 1,019,090 τόνοι, λόγω της επίδρασης επί του εμπορίου της κρίσης της σπογγώδους εγκεφαλοπάθειας των βοοειδών (ΣΕΒ).

Κατά το δεύτερο έτος εφαρμογής της GATT 1996/1997 επετεύχθη, κατά το τέλος Ιουνίου, το ανώτατο όριο εξαγωγών.

Κατά το τρίτο έτος εφαρμογής της GATT, 1997/1998, το ανώτατο όριο εξαγωγών ήταν 1,010,900 τόνοι. Τα προκαταρκτικά στοιχεία δείχνουν ότι η Κοινότητα εξήγε 957,253 τόνους βοείου κρέατος, 950,007 τόνους με επιστροφές και 7,246 τόνους βοείου κρέατος σε παρέμβαση. Η ποσότητα που παρέμεινε θα μπορούσε να χρησιμοποιηθεί για εξαγωγές σε παρέμβαση βοείου κρέατος στη διάρκεια του τέταρτου έτους εφαρμογής της GATT. Για τον σκοπό αυτό εφαρμόζονται σήμερα διάφοροι κανονισμοί πώλησης οι οποίοι περιλαμβάνουν τόσο βόειο κρέας με κόκαλα όσο και βόειο κρέας χωρίς κόκαλα.
ΓΡΑΠΤΗ ΕΡΩΤΗΣΗ E-2427/98

υποβολή: Concepció Ferrer (PPE) προς την Επιτροπή

(30 Ιουλίου 1998)

Θέμα: Κατασκευή σιδηροδρομικών γραμμών υψηλής ταχύτητας

Η κατασκευή της σιδηροδρομικής γραμμής υψηλής ταχύτητας στη Νότια Ευρώπη βρίσκεται σε σημείο που εκ των πραγμάτων φαίνεται αδύνατη η αποπεράτωση ορισμένων τμημάτων της εντός των προβλεπομένων προθεσμιών. Αυτό ισχύει συγκεκριμένα για τη διαδρομή Perpignan-Montpellier. Μια τέτοια εξέλιξη μπορεί να καταστήσει άχρηστες τις προσπάθειες που έχουν καταβληθεί στο μεγαλύτερο τμήμα του νοτίου άξονα και θα στερήσει την περιοχή αυτή από τα οικονομικά πλεονεκτήματα που θα προκύψουν από τη λειτουργία της μεγάλης σιδηροδρομικής αυτής γραμμής.

Σκέφτεται η Επιτροπή να αναλάβει κάποια πρωτοβουλία για την επιτάχυνση της κατασκευής των τμημάτων όπου έχουν σημειωθεί καθυστερήσεις, ώστε να αποπερατωθεί εγκαίρως η κατασκευή του μεγάλου αυτού άξονα των σιδηροδρομικών μεταφορών στην Ευρωπαϊκή Ένωση;

Απάντηση του κ. Kinnock εξ ονόματος της Επιτροπής

(12 Οκτωβρίου 1998)

Η σιδηροδρομική σύνδεση Μαδρίτης Βαρκελώνης - Περπινιάν και Μονπελιέ με σιδηρόδρομους υψηλών ταχυτήτων, η καλούμενη Νότια γραμμή ΥΤ, επελέγη από το Ευρωπαϊκό Συμβούλιο του Έσσεν ως ένα από τα 14 έργα προτεραιότητας για την ανάπτυξη των διευρωπαϊκών δικτύων (ΔΕΔ), στα οποία η Επιτροπή καλείται να επικεντρώσει τις προσπάθειές της.

Το έργο αυτό τυγχάνει χρηματοδοτικής κοινοτικής στήριξης μέσω του Ταμείου Συνοχής και των κονδυλίων για τα διευρωπαϊκά δίκτυα ΔΕΔ - Σιδ. Αληθεύει ωστόσο ότι μολονότι το έργο προχωρεί κανονικά, ιδίως στο ισπανικό έδαφος, το τμήμα Περπινιάν-Μονπελιέ ενδέχεται να καθυστερήσει, και, κατά συνέπεια, να περιορίσει προσωρινά το συνολικό όφελος από το έργο.

Η Επιτροπή βρίσκεται σε στενή επαφή με τη γαλλική κυβέρνηση προκειμένου να ενημερώνεται τακτικά σχετικά με το χρονοδιάγραμμα κατασκευής του συγκεκριμένου αυτού τμήματος. Ωστόσο, το χρονοδιάγραμμα καθώς και άλλοι, σχετικοί, παράγοντες, παραμένουν στην αρμοδιότητα των γαλλικών αρχών. Η σημασία της σύνδεσης Περπινιάν - Μονπελιέ υπογραμμίστηκε στην έκθεση της ομάδας υψηλού επιπέδου για τις κοινοπραξίες δημοσίου - ιδιωτικού τομέα όσον αφορά τα ΔΕΔ και, πιο πρόσφατα, στην έκθεση της Επιτροπής προς το Ευρωπαϊκό Συμβούλιο του Cardiff για την πρόοδο των 14 έργων προτεραιότητας.

Η Επιτροπή θα συνεχίσει τις προσπάθειές της για την επιτάχυνση της υλοποίησης του συνόλου του έργου, από την Μαδρίτη στο Μονπελιέ. Στα τέλη του 1998, ο φορέας Réseau Ferré de France, υπεύθυνος για την εθνική γαλλική σιδηροδρομική υποδομή, αναμένεται να δημοσιοποιήσει πρόγραμμα όπου καθορίζονται οι νέες σιδηροδρομικές προτεραιότητες στη Γαλλία, και η Επιτροπή θα εξακολουθήσει να υπογραμμίζει, στο πλαίσιο αυτό, τη σημασία της σιδηροδρομικής γραμμής υψηλών ταχυτήτων του Νότου.
ΓΡΑΠΤΗ ΕΡΩΤΗΣΗ αρ θ. 2984/98 του John McCARTIN προς την Επ τροπή. Παρεκκλίσεις στις ασφάλειας οχημάτων στην Ιρλανδία



Επίσημη Εφημερίδα αριθ. C 135 της 14/05/1999 σ. 0149



ΓΡΑΠΤΗ ΕΡΩΤΗΣΗ E-2984/98 υποβολή: John McCartin (PPE) προς την Επιτροπή (8 Οκτωβρίου 1998) Θέμα: Παρεκκλίσεις στις ασφάλειας οχημάτων στην Ιρλανδία Θα ήθελε να αναφέρει η Επιτροπή το κατά πόσο η ιρλανδική αγορά ασφάλειας αυτοκινήτων οχημάτων επηρεάζεται από παρεκκλίσεις από την ευρωπαϊκή πολιτική ανταγωνισμού ή άλλη νομοθεσία και θα ήθελε η Επιτροπή να αναφέρει πότε θα παύσουν να ισχύουν οι παρεκκλίσεις αυτές; Κοινή απάντηση του κ. Monti εξ ονόματος της Επιτροπής στις γραπτές ερωτήσεις E-2983/98 και E-2984/98 (4 Δεκεμβρίου 1998) Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-2296/98

υποβολή: Patricia McKenna (V) προς την Επιτροπή

(22 Ιουλίου 1998)

Θέμα: Τήρηση της οδηγίας Ευρατόμ

Το άρθρο 6 της οδηγίας Ευρατόμ ορίζει ότι δεν επιτρέπεται να εγκρίνεται καμία πρακτική που επιτρέπει την έκθεση σε ακτινοβολία, εκτός εάν αυτή ωφελεί σε σημαντικό βαθμό τα εκτιθέμενα σ' αυτήν άτομα ή την κοινωνία σε αντιστάθμιση της ζημιάς που προκαλεί η ίδια η ακτινοβολία.

Στην απόφαση που εξέδωσε το Δικαστήριο στην υπόθεση R v. HMIP κ.λ.π. ex parte Greenpeace Ltd & Lanchashire County Council [1994] ο κ. Justice Potts απεφάνθη ότι οι υπουργοί είχαν υποπέσει σε νομική πλάνη όταν έκριναν ότι δεν απαιτείτο αιτιολόγηση της έγκρισης (για την απόρριψη ραδιενέργειας) και ότι ήταν νόμιμη υποχρέωση να αιτιολογείται η χορήγηση εγκρίσεων.

Έκτοτε, ωστόσο, το εργοστάσιο επανεπεξεργασίας THORP τακτικά δεν τηρεί τους στόχους για τους οποίους εκδόθηκε η απόφαση. Βάσει των ανωτέρω τι μέτρα προτίθεται να λάβει η Επιτροπή κατά της Βρετανίας για να εξασφαλίσει την τήρηση της οδηγίας;

Απάντηση της κας Bjerregaard εξ ονόματος της Επιτροπής

(2 Οκτωβρίου 1998)

Οι νέες βασικές προδιαγραφές ασφαλείας της Οδηγίας 96/29/Euratom(1) δεν διαφέρουν ουσιαστικά από ό,τι στην προηγούμενη Οδηγία (Οδηγία 80/836/Euratom(2) όπως αναθεωρήθηκε με την Οδηγία 84/467/Euratom(3)) σχετικά με την αρχή της αιτιολόγησης, η οποία αρχή εφαρμόζεται σε τύπους κλάσεων ή κατηγορίες πρακτικής. Ο καθορισμός της αιτιολόγησης κάθε νέας κλάσης ή τύπου πρακτικής αποτελεί καθήκον των κρατών μελών. Θα πρέπει να πραγματοποιείται πριν από την εισαγωγή της κλάσης ή του τύπου πρακτικής και το ταχύτερο ώστε να περιορίζεται η επίδραση ήδη πραγματοποιουμένων δαπανών, για την εξισορρόπηση οικονομικών και κοινωνικών παραγόντων προς αντιμετώπιση βλαβών της υγείας. Η ανακοίνωση(4) της Επιτροπής σχετικά με την εφαρμογή της Οδηγίας του Συμβουλίου 96/29/ Euratom αναφέρει ότι "η τήρηση της εν λόγω αρχής μπορεί να εξασφαλισθεί σωστά σε ό,τι αφορά μια νέα κλάση ή τύπο πρακτικής, με την ύπαρξη ή την εκπόνηση κανονισμών που ειδικότερα αφορούν την κλάση ή τον τύπο πρακτικής". Ωστόσο, η νεοεισαχθείσα διάταξη του άρθρου 6 (2) της οδηγίας αυτής αντικατοπτρίζει την ενδεχόμενη ανάγκη αναθεώρησης της αιτιολόγησης υπαρχουσών κλάσεων ή τύπων πρακτικής.

Κατά την προσαρμογή των νέων βασικών προδιαγραφών ασφαλείας, πριν από τις 13 Μαΐου 2000, όπως απαιτείται από την Οδηγία, το Ηνωμένο Βασίλειο θα γνωστοποιήσει τα νομοσχέδιά του, σύμφωνα με το άρθρο 33 της διαδικασίας της Συνθήκης Ευρατόμ. Η Επιτροπή θα προβεί στις αναγκαίες συστάσεις για τις διατάξεις που αναφέρονται στην αρχή της αιτιολόγησης, με στόχο την εναρμόνιση αυτών που εφαρμόζονται στα κράτη μέλη.

(1) ΕΕ L 159 της 29.6.1996.

(2) ΕΕ L 246 της 17.9.1980.

(3) ΕΕ L 265 της 5.10.1984.

(4) ΕΕ C 133 της 30.4.1998.
ΓΡΑΠΤΗ ΕΡΩΤΗΣΗ E-2272/98

υποβολή: Richard Corbett (PSE) προς την Επιτροπή

(22 Ιουλίου 1998)

Θέμα: Ενίσχυση των γεφυρών της παραλιακής οδού στο Southport

Μπορεί η Επιτροπή να επιβεβαιώσει ότι έχει ξεκινήσει τη διεξαγωγή προκαταρκτικής έρευνας όσον αφορά την πιθανή εφαρμογή του άρθρου 169 στην προτεινόμενη ενίσχυση των γεφυρών της παραλιακής οδού του Sefton, με στόχο προκειμένου να εξακριβώσει εάν τούτο αποτελεί αναβάθμιση της συγκεκριμένης οδού χωρίς την απαιτούμενη από την οδηγία περί ενδιαιτημάτων μελέτη περιβαλλοντικών επιπτώσεων προκειμένου να εξασφαλίσει ότι δεν υπάρχουν αρνητικές επιπτώσεις στην υποψήφια ειδική περιοχή διατήρησης της παραλίας του Sefton;

Υπήρξε ανταπόκριση στην έρευνα αυτή εκ μέρους των αρμοδίων αρχών του Ηνωμένου Βασιλείου;

Σε περίπτωση αρνητικής απάντησης, είναι διατεθειμένη η Επιτροπή να ζητήσει από τις αρχές να επιλύσουν το πρόβλημα όσο το δυνατόν νωρίτερα ενόψει της προγραμματισμένης το Σεπτέμβριο του 1998 έναρξης των εργασιών;

Συμφωνεί η Επιτροπή ότι θα ήταν ευχής έργον είτε να σταματήσουν οι εργασίες πριν από την ημερομηνία αυτή, αν είναι παράνομες, είτε, εάν δεν είναι παράνομες, να εξασφαλισθεί ότι μπορούν να συνεχισθούν χωρίς το φόβο μεταγενέστερων ποινικών διώξεων;

Απάντηση της κας Bjerregaard εξ ονόματος της Επιτροπής

(17 Σεπτεμβρίου 1998)

Η Επιτροπή έχει υπόψη της τους ισχυρισμούς για εικαζόμενες παραβάσεις, εκ μέρους των βρετανικών αρχών, ορισμένων διατάξεων της οδηγίας 92/43/ΕΟΚ περί της διατηρήσεως των φυσικών ενδιαιτημάτων (οικοτόπων) και της άγριας πανίδας και χλωρίδας(1), όσον αφορά με την κατασκευή γεφυρών στον παράκτιο δρόμο του Sefton.

Η Επιτροπή εξετάζει το ζήτημα και επικοινώνησε με τις βρετανικές αρχές, των οποίων αναμένει την απάντηση.

Σε σχέση με το τρίτο ζήτημα που θέτει το Αξιότιμο Μέλος του Κοινοβουλίου, η Επιτροπή είναι υπεύθυνη για την κατάλληλη εφαρμογή των διατάξεων της συνθήκης και των δυνάμει της τελευταίας λαμβανόμενων μέτρων, εκ μέρους των κρατών μελών. Όταν η Επιτροπή θεωρεί ότι κράτος μέλος δεν ανταποκρίθηκε σε προβλεπόμενη από την συνθήκη υποχρέωση, δύναται να ενεργήσει δυνάμει του άρθρου 169 της συνθήκης ΕΚ. Ωστόσο, η Επιτροπή δεν είναι περιβεβλημένη με αρμοδιότητες προσωρινής αναστολής της εκτέλεσης έργων στα κράτη μέλη.

(1) ΕΕ L 206 της 22.7.1992.
ΓΡΑΠΤΗ ΕΡΩΤΗΣΗ E-3121/98

υποβολή: Luciano Vecchi (PSE) προς την Επιτροπή

(16 Οκτωβρίου 1998)

Θέμα: Αθέτηση υποχρεώσεων της Ευρωπαïκής Επιτροπής όσον αφορά με το σχέδιο (ΕΤΑ) για την κατασκευή του πρώτου τμήματος της οδού Gitarama-Kibuve στην Ρουάντα

Λόγω των δραματικών γεγονότων που αιματοκύλησαν τη Ρουάντα από τον Απρίλιο του 1994, η σύμβαση, που χρηματοδότηση το Ευρωπαϊκό Ταμείο Ανάπτυξης (ΕΤΑ), σχετικά με την κατασκευή του πρώτου τμήματος της οδού Gitarama-Kibuve, στην αρχή διακόπηκε, και στη συνέχεια ακυρώθηκε οριστικά από την Ευρωπαϊκή Επιτροπή.

Μπορεί η Επιτροπή να μας πεί γιατί δεν έχει ακόμη αποζημιώσει δεόντως την ανάδοχο εταιρεία Astaldi S.p.A. για τις ζημίες που υπέστη λόγω των δημιουργηθεισών συνθηκών;

Πότε και με ποιό τρόπο προτίθεται η Επιτροπή να επανορθώσει την αθέτηση αυτή των υποχρεώσεών της;

Απάντηση του κυρίουPinheiro εξ ονόματος της Επιτροπής

(9 Νοεμβρίου1998)

Η διαμαρτυρία της επιχείρησης Astaldi στην οποία αναφέρεται το Αξιότιμο Μέλος του Κοινοβουλίου αποτέλεσε αντικείμενο εις βάθος ανάλυσης από την Επιτροπή, η οποία διαβίβασε τα συμπεράσματά της στον εθνικό διατάκτη του Ευρωπαϊκού Ταμείου Ανάπτυξης (ΕΤΑ) στη Ρουάντα, μόνη εξουσιοδοτημένη αρχή να λάβει μια κατηγορηματική απόφαση στη διαμαρτυρία αυτή. Η Επιτροπή που δεν αποτελεί συμβαλλόμενη αρχή στις αγορές που χρηματοδοτεί το ΕΤΑ και ο ρόλος που παίζει στις αγορές αυτές, σύμφωνα με μια πάγια νομολογία του Δικαστηρίου, είναι να διαπιστώνει εάν υφίστανται ή όχι οι όροι για κοινοτική χρηματοδότηση. Ο εθνικός διατάκτης του ΕΤΑ κατέστησε γνωστή στην Επιτροπή τη συμφωνία του σχετικά με την ανάλυση της κατάστασης όσον αφορά τη διαμαρτυρία Astaldi και της ζήτησε να έχει άμεση επαφή με τη επιχείρηση, εξ ονόματος και εκ μέρους της Ρουάντα.

Η Επιτροπή ανακοίνωσε τις λεπτομέρειες της ανάλυσης αυτής στην επιχείρηση Astaldi, ζητώντας της να υποβάλει, για διάφορα σημεία της διαμαρτυρίας της, ορισμένα δικαολογητικά ή συμπληρωματικά έγγραφα.
ΓΡΑΠΤΗ ΕΡΩΤΗΣΗ E-3137/98

υποβολή: Ernesto Caccavale (UPE) προς την Επιτροπή

(16 Οκτωβρίου 1998)

Θέμα: Τιμές αγοράς για δραστηριότητες κατάρτισης που συγχρηματοδοτούνται από το ΕΚΤ

Η Ευρωπαϊκή Επιτροπή, απαντώντας στην γραπτή ερώτηση P-1145/98(1), διευκρίνισε ότι οι παροχές που πραγματοποίησε εταιρεία η οποία είναι μέλος κοινοπραξίας, και αφορούν τις δραστηριότητες κατάρτισης οι οποίες διεξάγονται στο πλαίσιο των προγραμμάτων που συγχρηματοδοτούνται από το ΕΚΤ, είναι νόμιμες όπως ακριβώς είναι νόμιμο να πραγματοποιείται η χρέωση των ανωτέρω παροχών σε τιμές αγοράς. Συνεπώς, ορίζεται σαφώς ότι μόνο ο φορέας κατάρτισης υποχρεούται να έχει μη κερδοσκοπικό χαρακτήρα και όχι οι συνεργαζόμενες εταιρείες.

Λαμβάνοντας υπόψη τα ανωτέρω, ερωτώ, σε ό,τι αφορά την επίτευξη ομοιομορφίας της "μεθόδου διεξαγωγής ελέγχου" η οποία αναφέρεται στο δελτίο 4 (επιλεξιμότητα των δαπανών στο πλαίσιο των διαρθρωτικών ταμείων), ποια από τις παρακάτω μεθόδους θεωρείται συμβατή με την έννοια "τιμές αγοράς":

α) Τιμές υπολογισμένες (αιτιολογημένες) κατά τρόπο ώστε να είναι ίσες ή κατώτερες από τις παραμέτρους που έχει καθορίσει η Ευρωπαική Ένωση.

β) Τιμές υπολογισμένες (αιτιολογημένες) κατά τρόπο ώστε να είναι ίσες ή κατώτερες από τις προσφορές τουλάχιστον άλλων δύο εταιρειών προς τον φορέα κατάρτισης σύμφωνα με τα όσα προβλέπει απόφαση του Ευρωπαϊκού Ελεγκτικού Συνεδρίου που αφορά προηγούμενες περιπτώσεις επαλήθευσης.

Απάντηση του κ. Flynn εξ ονόματος της Επιτροπής

(30 Νοεμβρίου 1998)

Ως συνέχεια στην απάντηση που έδωσε στη γραπτή ερώτηση P-1145/98 του αξιότιμου μέλους του Κοινοβουλίου, η Επιτροπή επιθυμεί να διευκρινίσει ότι η ομοιομορφία της δαπάνης σχετικά με την κατάρτιση αποτέλεσε αντικείμενο μιας ακριβούς διάταξης της κοινοτικής ρύθμισης. Πράγματι, το άρθρο 2 του κανονισμού (ΕΟΚ) 2085/93(2) θεσπίζει ότι "Η Επιτροπή φροντίζει ώστε οι δαπάνες του ΕΚΤ για τις δράσεις κατάρτισης ενός και μόνο τύπου να μην γίνονται με διαφορετικούς τρόπους".

Προς επίτευξη αυτού, κατόπιν γνώμης της επιτροπής και σύμφωνα με το άρθρο 28 του κανονισμού (ΕΟΚ) 4253/88(3), καθορίζονται για κάθε κράτος μέλος και κατόπιν συμφωνίας με αυτό τα μέσα ενδεικτικά ποσά δαπανών ανάλογα με το είδος κατάρτισης. Το εξομοιώσιμο κόστος, όπως καθορίσθηκε στη συνέχεια στην εγκύκλιο αριθ. 98/95 του Υπουργείου Εργασίας, συμφωνείται στην έδρα της σύμπραξης όσον αφορά την κατηγορία των εκπαιδευτικών, ενώ η εγκύκλιος αριθ. 101/97 του ίδιου υπουργείου καθορίζει την επαγγελματική τυπολογία και τις σχετικές οροφές ανακατανομής.

Συμπεραίνεται ότι οι τιμές που αναφέρονται πρέπει να συμφωνούν με τις παραμέτρους που έχουν καθορισθεί από τις εν λόγω εγκυκλίους του Υπουργείου Εργασίας.

(1) ΕΕ C 402 της 22.12.1998, σελ. 80.

(2) ΕΕ L 193 της 31.7.1993.

(3) ΕΕ L 374 της 31.12.1988.